平元曲寄二弟植與格
作者：陳碧娘
朝代：宋

paragraphs: 虎頭將軍眼如電，領兵夜渡龍舟堰。
良人腰懸大羽箭，廣西略地崖西戰。
三年消息無鴻便，咫尺憑誰寄春怨。
日長花柳暗庭院，斜倚妝樓倦針線。
心懷良人幾時見，忽覩二郎來我面。
植兮再吸傾六礶，格也一彈落雙燕。
何不將我張郎西，協義維舟同虎闈。
無術平寇報明主，恨身不是奇男子。
倘妾當年未嫁夫，願學明妃和西虜。
元人未知肯我許，我能管瑟又能舞。
二弟慨然舍我去，日覩江頭淚如雨。
幾回聞雞幾欲死，未審良人能再覩。